# ტექნიკური დავალება (ToR)

ელექტრო-ტექნიკური პროექტირების სამუშაოების აუთსორსინგისათვის

„ჯორჯიან ვოთერ ენდ პაუერი“ (GWP)

## 1. შესავალი

„ჯორჯიან უოთერ ენდ პაუერი“ (GWP) გეგმავს აუთსორსინგის საფუძველზე შეასრულოს ელექტრო-ტექნიკური პროექტირების სამუშაოები, რომლებიც დაკავშირებულია სასმელი წყლის, წყალარინების და ადმინისტრაციული ინფრასტრუქტურის ობიექტებთან. ტექნიკური დავალების (ToR) მიზანია განისაზღვროს მოცულობა, მოთხოვნები, მისაწოდებელი დოკუმენტაცია და კონტრაქტორის ვალდებულებები აღნიშნული მომსახურების გაწევისას. პროექტირება უნდა განხორციელდეს საქართველოს მოქმედი კანონმდებლობის, სამშენებლო ნორმებისა და სტანდარტების, ასევე ჯანმრთელობისა და უსაფრთხოების რეგულაციების შესაბამისად, აგრეთვე საერთაშორისო საუკეთესო პრაქტიკის გათვალისწინებით.

## 2. მიზანი

დავალების მიზანია GWP-ის პროექტებისთვის უზრუნველყოფილი იქნას ზუსტი, სრული და ტექნიკურად გამართული ელექტრო პროექტირების დოკუმენტაცია, რომელიც უზრუნველყოფს სისტემების უსაფრთხო, ეფექტურ და საიმედო მუშაობას.

## 3. მომსახურების მოცულობა

კონტრაქტორმა უნდა მოამზადოს სრული ელექტრო პროექტირების დოკუმენტაცია დაკისრებული პროექტებისთვის. მომსახურება მოიცავს, მაგრამ არ შემოიფარგლება შემდეგით:

- პროექტის დეტალური ნახაზები: ცალხაზიანი და მრავალხაზიანი დიაგრამები, ელექტრო კვების და გამანაწილებელი სქემები, კაბელების მარშრუტები, განათების, დამიწების და მართვის სქემები.

- ტექნიკური დოკუმენტაცია: დატვირთვის გამოთვლები, ელექტრო ბალანსი, ტექნიკური მახასიათებლები, ახსნა-განმარტებითი ბარათი და მოცულობების ცხრილი (BoQ).

- კოორდინაცია სხვა სპეციალობებთან და ინტეგრაცია ავტომატიზაციის/SCADA სისტემებთან, საჭიროებისამებრ.

- ჯანმრთელობის, უსაფრთხოების და გარემოს დაცვის მოთხოვნებთან შესაბამისობა, როგორც საქართველოს, ისე საერთაშორისო სტანდარტების მიხედვით.
- მხარდაჭერა მშენებლობის პერიოდში, მათ შორის საჭიროებისამებრ პროექტის კორექტირება.

## 4. მოქმედი ნორმები და სტანდარტები

პროექტირება უნდა განხორციელდეს შემდეგის შესაბამისად:
- საქართველოს ტექნიკური სამშენებლო ნორმები (СТН, СНиП, ГОСТ);
- შრომის უსაფრთხოებისა და ჯანმრთელობის რეგულაციები;
- IEC და EN საერთაშორისო სტანდარტები.

როდესაც ქართული ნორმები საკმარისად დეტალური არ არის, შესაძლებელია საერთაშორისო სტანდარტების გამოყენება GWP-ის წინასწარი თანხმობით.

## 5. მისაწოდებელი დოკუმენტაცია

თითოეული პროექტისთვის კონტრაქტორმა უნდა მიაწოდოს:
- სრული ელექტრო პროექტის ნახაზები (AutoCAD ან შესაბამისი ფორმატით);
- ტექნიკური სპეციფიკაციები და განმარტებითი ბარათი;
- დატვირთვის გამოთვლები და საჭიროებისამებრ ტექნიკური ანგარიშები;
- სამუშაოების მოცულობის ჩამონათვალი.

## 6. პროექტების კატეგორიები და ანაზღაურების სტრუქტურა

გადახდა განხორციელდება თითოეული დასრულებული პროექტის მიხედვით, კატეგორიის შესაბამისად:

|  |  |  |  |
| --- | --- | --- | --- |
| **№** | **კატეგორიის აღწერა** | **სიმძლავრე / მოცულობა** | **შენიშვნა** |
| 1 | მიწისქვეშა სასმელი წყლის ან წყალარინების სატუმბი სადგური | ≤ 20 კვტ | მცირე სიმძლავრის ობიექტები |
| 2 | მიწისქვეშა სასმელი წყლის ან წყალარინების სატუმბი სადგური | 21–100 კვტ | საშუალო სიმძლავრის ობიექტები |
| 3 | მიწისქვეშა სასმელი წყლის ან წყალარინების სატუმბი სადგური | ≥ 101 კვტ | მაღალი სიმძლავრის ობიექტები |
| 4 | მიწისზედა სატუმბი სადგური | ≤ 50 კვტ | მცირე/საშუალო სიმძლავრის სადგურები |
| 5 | მიწისზედა სატუმბი სადგური | ≥ 51 კვტ | მაღალი სიმძლავრის სადგურები |
| 6 | ადმინისტრაციულ შენობებსა და ოფისებში შიდა ელექტრო სამუშაოები | N/A | მოიცავს შიდა განათებას, კვებას, დაბალი ძაბვის და დამიწების სისტემებს |
| 7 | გარე ტერიტორიის განათების სისტემები | N/A | მოიცავს გარე ბოძებს, განათების მართვის და კაბელურ სქემებს |

კატეგორიების შესაბამისი ანაზღაურების განაკვეთი განისაზღვრება და შეთანხმდება მომსახურების ხელშეკრულებაში GWP-სა და კონტრაქტორს შორის.

## 7. კონტრაქტორის უფლებამოსილება

კონტრაქტორი შეიძლება იყოს როგორც რეგისტრირებული კომპანია, რომელიც სპეციალიზებულია ელექტრო პროექტირებაში, ასევე კვალიფიციური დამოუკიდებელი სპეციალისტი (ინდივიდუალური ინჟინერი/პროექტანტი). კონტრაქტორმა უნდა წარმოადგინოს შესაბამისი გამოცდილება სასმელი წყლის, წყალარინების ან სამშენებლო ელექტრო სისტემების პროექტირებაში და ცოდნა ქართული ნორმებისა და უსაფრთხოების სტანდარტების შესახებ.

## 8. ვალდებულებები და პასუხისმგებლობები

GWP ვალდებულია უზრუნველყოს საწყისი მონაცემებით, არსებული ნახაზებითა და ობიექტის ინფორმაციით; განიხილოს წარმოდგენილი დოკუმენტაცია და უზრუნველყოს სხვა სამსახურებთან კოორდინაცია.

კონტრაქტორი ვალდებულია უზრუნველყოს დოკუმენტაციის სიზუსტე და სისწორე, უზრუნველყოს რეგულარული კომუნიკაცია GWP-ის საპროექტო და ზედამხედველობის დეპარტამენტებთან და შეიტანოს ცვლილებები საჭიროებისამებრ.

## 9. ვადები და ანგარიშგება

პროექტის შესრულების ვადები განისაზღვრება ინდივიდუალურად, მოცულობისა და სირთულის მიხედვით. კონტრაქტორი ვალდებულია რეგულარულად მიაწოდოს პროგრესის ინფორმაცია. მომსახურებასთან დაკავშირებული კომუნიკაცია და დოკუმენტაციის მიწოდება განხორციელდება ელექტრონული ფოსტით.

## 10. ხარისხის კონტროლი და განხილვა

GWP იტოვებს უფლებას განახორციელოს წარმოდგენილი დოკუმენტაციის ტექნიკური შემოწმება და შეფასება. კონტრაქტორმა უნდა გამოასწოროს დაფიქსირებული ხარვეზები დამატებითი ანაზღაურების გარეშე.